Diari Oficial de la Generalitat Valenciana


Sumari del DOGV 4215, del 22-03-2002 (2002/2761)

RESOLUCIÓ de 8 de març de 2002, del secretari general de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic de tradició arrelada en els costums del poble valencià, referents a les falles valencianes, per la delegació establerta a l'article 3 c) del Decret 13/1999, del president de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4215

Data del DOGV
:   22-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2761


Data del document
:   08-03-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * València
    * suport econòmic
    * cultura popular
    * ajuda pública

RESOLUCIÓ de 8 de març de 2002, del secretari general de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic de tradició arrelada en els costums del poble valencià, referents a les falles valencianes, per la delegació establerta a l'article 3 c) del Decret 13/1999, del president de la Generalitat Valenciana. [2002/2761]
  
Els pressupostos de la Generalitat Valenciana per a 2002, en la línia Y11592368, programa 112.40, Relacions Externes, preveuen la concessió genèrica de suport institucional, per un import màxim i global de 30.050 euros, a persones físiques o jurídiques amb motiu de la realització d'activitats de tipus lúdic, cultural, festiu o artístic de tradició arrelada en els costums del poble valencià.
  
La celebració de les tradicionals falles valencianes, amb motiu de la festivitat de Sant Josep Obrer, és una de les activitats que amb major singularitat reflecteixen i projecten el peculiar tarannà i cultura del poble de la nostra Comunitat, així com el seu sentir lúdic i artístic.
  
La Junta Central Fallera és l'organisme al qual, entre altres, competeix atorgar els distints premis i guardons previstos per a les diferents categories de falles que anualment es construeixen i planten als carrers i els barris de la ciutat de València amb motiu de les festes falleres.
  
La Presidència de la Generalitat Valenciana desitja contribuir al major lluïment i consolidació de les tradicionals falles amb l'atorgament d'un premi a l'artista faller autor de la falla guanyadora del primer premi de totes les categories en la seua edició de 2002, com tradicionalment ha fet en anys anteriors i un altre a la comissió fallera corresponent.
  
La designació de la falla guanyadora del premi de referència competeix a la Junta Central Fallera.
  
Per tant, resolc establir les bases per a la concessió, per part de la Generalitat Valenciana, dels premis President de la Generalitat Valenciana a la comissió fallera i a l'artista autor de la falla guanyadora del primer premi de totes les categories en les festes de les falles de València, en l'edició del 2002.
  
Primera
  
La Generalitat Valenciana atorgarà els premis President de la Generalitat Valenciana a la comissió fallera i a l'artista autor de la falla guanyadora del primer premi de totes les categories en les festes de les falles de la ciutat de València, edició de 2002.
  
L'artista autor rebrà, com a premi, la quantitat bruta de sis mil deu euros (6.010 euros) una vegada deduïts, si fa el cas, els impostos o retencions d'aplicació pertinents. En el supòsit que els autors siguen diverses persones físiques, l'import es dividirà per parts iguals per a cadascun.
  
La comissió fallera guanyadora corresponent rebrà mil vuit-cents tres euros (1.803 euros) com a premi.
  
Segona
  
La designació de la falla guanyadora del primer premi de totes les categories de falles en l'edició de 2000 competeix, en l'ús de les seues atribucions, a la Junta Central Fallera.
  
Tercera
  
La Junta Central Fallera notificarà, amb la major brevetat possible, a la Secretaria General de la Presidència de la Generalitat Valenciana, quina ha estat la falla guanyadora del primer premi de totes les categories en l'edició falles 2002 i l'autor o autors d'aquesta.
  
Aquesta comunicació s'efectuarà mitjançant la tramesa del document que, d'acord amb la seua norma interna de funcionament, es dispose com a propi per a tal designació.
  
Quarta
  
Una vegada identificats els guanyadors dels premis a què es refereix la base primera, la Secretaria General de la Presidència emetrà la resolució nominativa de concessió en favor seu.
  
Cinquena
  
La Secretaria General de la Presidència de la Generalitat Valenciana requerirà, tant l'artista autor com la comissió fallera de la falla guanyadora del premi esmentat, perquè, en compliment de la normativa pressupostària i de concessió d'ajudes i de subvencions vigent, aporten els documents necessaris per lliurar el premi al seu favor, molt especialment aquells que els acrediten, respectivament, de trobar-se al corrent de les obligacions fiscals i davant la Seguretat Social, així com si s'han obtingut altres ajudes o subvencions d'administracions o ens públics distints a la Presidència de la Generalitat Valenciana per a la mateixa finalitat objecte de col·laboració econòmica per part d'aquesta darrera als efectes que estableix l'article 47.4, apartat b) del text refós de la Llei d'Hisenda Pública de la Generalitat Valenciana, en la redacció que en dóna l'article 20 de la Llei 14/1997, de 29 de desembre, de la Generalitat Valenciana, de Mesures de Gestió Administrativa i Financera i d'Organització de la Generalitat Valenciana, en relació amb l'article 47.8 del text refós de la Llei d'Hisenda Pública de la Generalitat Valenciana.
  
Sisena
  
Després dels tràmits administratius i pressupostaris d'obligat compliment, la Presidència farà efectiu l'import del Premi President de la Generalitat Valenciana en favor dels seus respectius titulars en les quanties disposades en la base primera.
  
Contra aquesta resolució, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte, en el termini d'un mes comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Comú, en la redacció donada per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
València, 8 de març de 2002.- El secretari general de la Presidència: Vicente Gomis Cerdán.